10. การควบคุมภายใน

  บริษัทฯได้จัดให้มีคณะกรรมการตรวจสอบ/กรรมการอิสระ เข้าร่วมประชุมด้วย
  คณะกรรมการได้ประเมินระบบควบคุมภายในโดยซักถามข้อมูลจากฝ่ายบริหารของบริษัท
  รวมทั้งตรวจสอบเอกสารหลักฐานที่ฝ่ายบริหารเป็นผู้จัดทำสรุปได้ว่า
  จากการประเมินระบบการควบคุมภายในของบริษัทฯ ในด้านต่างๆ 5 ส่วน คือ
  องค์กรและสภาพแวดล้อม การบริหารความเสี่ยงการควบคุมการปฏิบัติงานของฝ่ายบริหาร
  ระบบสารสนเทศ และการสื่อสารข้อมูลและระบบการติดตาม คณะกรรมการเห็นว่า บริษัทฯ
  มีระบบการควบคุมภายในที่มีประสิทธิภาพพอสมควร
  รวมทั้งมีระบบการควบคุมภายในเรื่องการทำธุรกรรมกับผู้ถือหุ้นรายใหญ่ กรรมการ ผู้บริหาร
  หรือผู้ที่เกี่ยวข้องกับบุคคลดังกล่าวอย่างเพียงพอแล้ว
  สำหรับการควบคุมภายในในหัวข้ออื่นของระบบการควบคุมภายใน คณะกรรมการเห็นว่าบริษัทฯ
  มีการควบคุมภายในที่เพียงพอแล้วเช่นกัน นอกจากนี้เพื่อการกำกับดูแลกิจการที่ดี (Good
  Corporate Governance)
  คณะกรรมการได้ส่งเสริมและสนับสนุนให้ฝ่ายบริหารดำเนินการพัฒนาคุณภาพของระบบการควบคุมภายในอย่างต่อเนื่องอีกด้วย

  สำหรับการควบคุมภายในของบริษัทย่อยและบริษัทร่วมทั้งห้าบริษัทนั้น บริษัทฯ
  ได้กำหนดให้บริษัทย่อยและบริษัทร่วมดำเนินการจัดให้มีระบบการควบคุมภายในที่สอดคล้องกับแนวทางการควบคุมภายในของบริษัทฯ
  นอกจากนั้น บริษัทฯ ยังได้ดำเนินการจัดส่งเจ้าหน้าที่จากฝ่ายตรวจสอบภายในของบริษัทฯ
  เข้าไปตรวจสอบการดำเนินงานของบริษัทย่อยและบริษัทร่วมดังกล่าว ซึ่งที่ผ่านมาพบว่า
  บริษัทย่อยทั้งสามแห่งได้จัดให้มีการควบคุมภายในที่เพียงพอในด้านต่างๆ ทั้ง 5 ส่วน
  เช่นเดียวกับบริษัทฯ

รายงานของคณะกรรมการตรวจสอบ

เรียน ท่านผู้ถือหุ้น บริษัท บางกอก เชน ฮอสปิทอล จำกัด (มหาชน)

คณะกรรมการบริษัท บางกอก เชน ฮอสปิทอล จำกัด (มหาชน)
ได้มีมติแต่งตั้งคณะกรรมการตรวจสอบประกอบด้วยกรรมการบริษัทที่เป็นอิสระจากการบริหารงาน 3
ท่าน คือ ดร. วิรัช อภิเมธีธำรง เป็นประธานคณะกรรมการตรวจสอบ นายศิริพงษ์ สมบัติศิริ
และนายพิภพ วีระพงษ์ เป็นกรรมการตรวจสอบ ตั้งแต่วันที่ 9 เมษายน 2547
โดยกำหนดให้มีขอบเขต หน้าที่ และความรับผิดชอบที่สำคัญคือ
ดูแลรายงานทางการเงินของบริษัทให้เป็นไปตามมาตรฐานและหลักการบัญชีที่รับรองทั่วไปที่ถูกต้องและเชื่อถือได้
ดูแลให้บริษัทมีระบบการควบคุมภายในที่เหมาะสมและมีประสิทธิภาพมีการปฏิบัติตามข้อกำหนดและกฎหมายที่เกี่ยวข้อง
และดูแลกรณีที่อาจเกิดความขัดแย้งทางผลประโยชน์ระหว่างบริษัทกับบุคคลที่เกี่ยวโยงกัน

คณะกรรมการตรวจสอบ มีการประชุมในปี พ.ศ. 2547 ทั้งหมด 3 ครั้ง
โดยมีประเด็นที่เป็นสาระสำคัญดังนี้

1.  สอบทานงบการเงินของบริษัทและบริษัทย่อยทุกไตรมาส ก่อนนำเสนอต่อคณะกรรมการบริษัท
    คณะกรรมการตรวจสอบมีความเห็นว่า จากการสอบทานและฟังคำชี้แจงจาก
    ผู้สอบบัญชีและฝ่ายบริหารเชื่อได้ว่างบการเงินดังกล่าวได้จัดทำด้วยความถูกต้อง และมีการ
    เปิดเผยข้อมูลอย่างเพียงพอ

2.  สอบทาน ตรวจตรา ดูแลให้บริษัทปฏิบัติอย่างถูกต้องตามกฎหมาย
    กฎระเบียบข้อบังคับของทางราชการ
    รวมทั้งการปฏิบัติที่เป็นไปตามระเบียบภายในของบริษัทอย่างครบถ้วน

3.  พิจารณาและรับฟังคำชี้แจงรายงานผลการตรวจสอบภายในและการประเมินความเพียงพอและเหมาะสมของระบบการควบคุมภายในกับผู้ตรวจสอบภายในของบริษัทแล้วเห็นว่า
    ระบบการ ควบคุมภายในเป็นไปอย่างอิสระและมีประสิทธิภาพ เหมาะสม
    และเพียงพอกับการปฏิบัติงานของบริษัท

4.  พิจารณาการเปิดเผยข้อมูลของบริษัทในกรณีที่เกิดรายการเกี่ยวโยงระหว่างกันแล้ว
    ไม่มีรายการระหว่างกันกับบุคคลที่อาจมีความขัดแย้งทางผลประโยชน์

คณะกรรมการตรวจสอบได้ปฏิบัติหน้าที่สอบทานการดำเนินงานของบริษัท
และได้ตรวจสอบแบบการประเมินการควบคุมภายใน และไม่พบข้อบกพร่องอันเป็นสาระสำคัญ

  ขอแสดงความนับถือ

(ดร. วิรัช อภิเมธีธำรง)

ประธานคณะกรรมการตรวจสอบ

28 กุมภาพันธ์ 2548